উলিংয়ুয়ান
উলিংয়ুয়ান ([ù.lǐŋ.ɥǎn]; চীনা: 武陵源) হচ্ছে দক্ষিণ-মধ্য চীনের হুনান প্রদেশের উলিংয়ুয়ান জেলার একটি প্রাকৃতিক এবং ঐতিহাসিক স্থান। ১৯৯২ সালে এটি ইউনেস্কোর বিশ্ব ঐতিহ্যবাহী স্থান হিসাবে লিপিবদ্ধ হয়। এটি প্রায় ৩,০০০-এরও বেশি কোয়ার্টজাইট বেলেপাথরের স্তম্ভ এবং চূড়াসমূহের জন্য উল্লেখযোগ্য, যার অনেক গুলোই প্রায় উচ্চতায় ২০০ মিটার (৬৬০ ফু), যেখানে আকর্ষণীয় সব জলধারা, পুকুর, হ্রদ, নদী এবং জলপ্রপাত সহ অনেক নালা এবং জলাবদ্ধ স্থান রয়েছে। এখানে ৪০টি গুহা রয়েছে যার মধ্যে অনেকগুলিতে বিপুল পরিমাণ ক্যালসাইট জমে রয়েছে, এবং থিয়ানচিয়াশাংকং (আকাশ গঙ্গায় সেতু) নামে একটি প্রাকৃতিক সেতু রয়েছে, যা বিশ্বের একটি উচ্চতম প্রাকৃতিক সেতু। এলাকাটি ঝাংজিয়াজিয়ে শহরে অবস্থিত, যা হুনান প্রদেশের রাজধানী চাংশা থেকে উত্তর-পশ্চিম দিকে প্রায় ২৭০ কিলোমিটার (১৭০ মা) দূরে। উদ্যানটির আয়তন ৬৯০ বর্গ কিলোমিটার (২৬৬ বর্গমাইল) এলাকাজুড়ে বিস্তৃত। উলিংয়ুয়ান উলিং পর্বতমালার একাংশ গঠন করেছে। এই পর্যটনকেন্দ্র চারটি জাতীয় উদ্যান নিয়ে গঠিত, যার মধ্যে রয়েছে- ঝাংজিয়াজিয়ে জাতীয় বন উদ্যান, সৌশি ভ্যালি প্রাকৃতিক রিজার্ভ, থিয়ানজি মাউন্টেন প্রাকৃতিক রিজার্ভ এবং সদ্য যুক্ত হওয়া ইয়াংজিয়াজিয়ে প্রাকৃতিক অঞ্চল। সামগ্রিকভাবে এখানে দেখার মতো ৫৬০টিরও বেশি আকর্ষণীয় স্থান রয়েছে।